<classify> MAOFISA Ugani wilayani Mpwapwa, wametakiwa kuanza mara moja kuandaa Daftari la Wakulima la kuwataarisha kuanza kuandaa mashamba ya kilimo wilayani humo.Akizungumza na watumishi wa Halmashauri ya Mpwapwa, Mkuu wa Mkoa wa Dodoma, Dk Binilith Mahenge amesema msimu wa kuanza kuandaa mashamba umekaribia hivyo maofisa ugani wanatakiwa kuanza kuandaa daftari la wakulima.Amewataka maofisa ugani kusaidia wakulima kuandaa mashamba na kuzalisha mazao mbalimbali yanayoendana na mvua chache ya kati ya milimita 400 hadi 800 inayonyesha kwa siku 60 katika mkoa huo.Ametaja faida za kuandaa daftari hilo mapema kuwa ni kuwasajili wakulima na kujua wanaofanya kazi na kuwa na kumbukumbu zao sahihi na kujua wanataka kuzalisha nini katika mwaka huu.Maofisa ugani elekezeni wananchi namna ya kuandaa mashamba, kupanda na kuzalisha kwa nafasi na aina ya mazao, kutumia mbegu bora na kutunza vema mazao yanayopatikana, amesema.Dk Mahenge amesema kuongezeka kwa uzalishaji mazao ya kilimo kunaenda sambamba na ukuaji wa pato la wananchi kwani mwaka 2016 pato mwananchi katika wilaya hiyo lilikuwa Sh 903 na limepanda hadi Sh 1,333, hata hivyo bado ni dogo kwani limeufanya mkoa wa Dodoma kuwa nafasi ya 19 kati ya 26.Mkuu wa Wilaya ya Mpwapwa, Jabir Shekimweri amesema amepokea maelekezo hayo na kuhakikisha kwamba atawasimamia maofisa ugani ili kuanzisha daftari la wakulima mapema ya kujua kiwango cha uzalishaji katika kila kaya wilayani humo.  <topic>: KITAIFA 